መንግሥት የወሰደውን ሕግ የማስከበር እርምጃ በመደገፍ በቴልአቪቭ ሰላማዊ ሰልፍ ተካሄደ
በጋዜጣው ሪፖርተር አዲስ አበባ፡- በእስራኤል የሚኖሩ የቤተ እስራኤል ማኅበረሰብ አባላት፣ ኢትዮጵያውያን እና ትውልደ ኢትዮ ጵያውያን መንግሥት በህወሓት ጁንታ ላይ የወሰደውን ሕግ የማስከበር እርምጃ እና የመከላከያ ሠራዊት ያደረገውን ተጋድሎ በመደገፍ በቴልአቪቭ ሰላማዊ ሰልፍ አካሄዱ።በእስራኤል የኢትዮጵያ ኤምባሲ ያገኘነው መረጃ እንደሚያመለክተው፣ የድጋፍ ሰልፉ ተሳታፊዎች ከቴል አቪቭ፣ ከኢየሩሳሌም፣ ከቤርሼባ እና ከሌሎችም የእስራኤል ከተሞች የመጡ ናቸው ።ሰልፉን ያዘጋጁት ኢትዮጵያውያን እና ትውልደ ኢትዮጵያውያን ባለፉት ሁለት ሳምንታት ጁንታውን በመደገፍ እና በመንግሥት የተወሰደውን የሕግ ማስከ በር እርምጃ በመቃወም ሰልፍ ያደረጉ ሰዎች ጥያቄ እንዳስቆጣቸው አስታውቀዋል።በእስራኤል የኢትዮጵያ ባለሙሉ ሥልጣን አምባሳደር እና ልዩ መልእክተኛ አምባሳደር ረታ ዓለሙ ለሰልፈኞች ባስተላለፉት መልዕክት “መንግሥታችን የወሰደውን ሕግ የማስከበር እርምጃ እና ለመከላከያ ሠራዊታችን ያላቸውን አክብሮት ለመግለጽ ድጋፍ ስላደረጋችሁ በመንግሥት ስም አመሰግናለሁ” ብለዋል።ሕግ የማስከበር ዘመቻው በድል መጠናቀቁ ትልቅ ስኬት መሆኑን ጠቅሰው፣ በኢትዮጵያ ሕገ መንግሥት መሰረት በሕግ የሚፈለጉትን የጁንታው አባላት ለሕግ ለማቅረብ መንግሥት የሚያከናውነው ወንጀለኞችን የማደንና የመልሶ ግንባታ ምዕራፍ ተግባር ተጠናክሮ እንደሚቀጥል አረጋግጠዋል።በቀጣይ የመንግሥት ዋና ትኩረት የትግራይ ሕዝብ አሁን ካለበት ሁኔታ እንዲወጣ የመልሶ ግንባታ ማከናወን፣ ከመኖሪያቸው የተፈናቀሉ የተሰደዱ ዜጎችን ወደነበሩበት ቀዬ መመለስ መሆኑን አስታውቀዋል ። እነዚህን ተግባራት በመደገፍ ከመንግሥት ጎን እንዲቆሙ ጥሪ አቅርበዋል።የድጋፉ ተሳታፊዎች ባወጡት የአቋም መግለጫ፣ በሰሜን እዝ ላይ በተፈጸመው ከባድ ክህደት እና ጥቃት ልባችን አዝኗል፤ የጁንታውን ቡድን ለፍትህ ከማቅረብ በተጨማሪ ቡድኑ በሕግ ሊታገድ እንደሚገባ ጠይቀዋል። 
ሰልፈኞቹ ለሀገር መከላከያ ሠራዊት በወቅቱ ያሰባሰቡትን 17 ሺህ 200 የአሜሪካ ዶላር የገንዘብ ድጋፍ ለኤምባሲው አስረክበዋል።አዲስ ዘመን
ህዳር 27/2013 ዓ. ም 